**СТРАТЕГИЈА РАЗВОЈА СОЦИЈАЛНЕ ЗАШТИТЕ ОПШТИНЕ ИРИГ**

**ЗА ПЕРИОД 2022 - 2027**

*Стратегија је креирана у оквиру пројекта под називом „Повезивање постојећих стратегија на локалном нивоу у релевантним областима“. Пројекат се спроводи у оквиру заједничког програма Европске уније и Савета Европе “Horizontal Facility за Западни Балкан и Турску 2019-2022” и пројекта под називом „Промоција различитости и равноправности у Србији“. Ставови изнети у овом стратешком документу ни на који начин не одражавају званичне ставове Европске уније и Савета Европе.*

Сви појмови у Стратегији употребљени у мушком граматичком роду обухватају мушки и женски род лица на која се односе.

**САДРЖАЈ:**

[УВОДНИ ДЕО 2](#_Toc83730274)

[ДОКУМЕНТИ ЈАВНИХ ПОЛИТИКА 5](#_Toc83730275)

[**Анализа међународног и националног стратешког и законодавног оквира** 5](#_Toc83730276)

[**Међународни правни оквир** 5](#_Toc83730277)

[**Национални стратешки оквир** 6](#_Toc83730278)

[**Локални стратешки оквир** 13](#_Toc83730279)

[**Законодавни оквир у области социјалне заштите** 13](#_Toc83730280)

[**Национални ниво** 13](#_Toc83730281)

[**Локални ниво** 18](#_Toc83730282)

[ОПИС ПОСТОЈЕЋЕГ СТАЊА - ОПШТИ ПОДАЦИ 18](#_Toc83730283)

[**ДEМОГРАФСКИ ПОДАЦИ** 21](#_Toc83730284)

[**ПОДАЦИ О КОРИСНИЦИМА СОЦИЈАЛНЕ ЗАШТИТЕ НА ТЕРИТОРИЈИ ОПШТИНЕ ИРИГ** 23](#_Toc83730285)

[**Категорије корисника центра за социјални рад** 23](#_Toc83730286)

[**Корисници материјалне помоћи** 23](#_Toc83730287)

[**Корисници из категорије поремећених породичних односа** 24](#_Toc83730288)

[**Корисници услуге смештај у установу социјалне заштите или другу породицу** 24](#_Toc83730289)

[**Деца, одрасли и стари без старатељске заштите** 25](#_Toc83730290)

[**Деца и млади са поремећајем у понашању** 25](#_Toc83730291)

[Успостављене услуге социјалне заштите на територији општине Ириг 25](#_Toc83730292)

[ПРИОРИТЕТНЕ ЦИЉНЕ ГРУПЕ 29](#_Toc83730293)

[Институционални капацитети релевантни за област социјалне заштите на територији општине Ириг 30](#_Toc83730294)

[КЉУЧНИ ПРОБЛЕМИ У ОБЛАСТИ СОЦИЈАЛНЕ ЗАШТИТЕ 34](#_Toc83730295)

[Матрица развоја социјалне заштите 38](#_Toc83730296)

[ПРАЋЕЊЕ И ИЗВЕШТАВАЊЕ О СПРОВОЂЕЊУ АКТИВНОСТИ 48](#_Toc83730297)

# УВОДНИ ДЕО

Узимајући у обзир растуће социјалне проблеме, као и повећан број друштвених група којима је неопходна организована заштита локалне заједнице, наилазимо на потребу креирања свеобухватног планског документа у области социјалне заштите на територији општине Ириг, који ће дефинисати стратешке правце развоја.

Стратегија развоја социјалне заштите на територији општине Ириг креирана је сходно принципу *„децентрализације*“ који подразумева да је локалним самоуправама, тј. градовима и општинама, пренето у надлежност да се старају о становништву које живи на тој територији на начин да сами уређују политику, а водећи се одређеним оквирима успостављеним на националном нивоу. То даље значи да су локалне самоуправе основне развојне јединице које би требало да обликују и делотворно усмеравају развој у одређеној области. Тако се Стратегија развоја социјалне заштите општине Ириг доноси у складу са **Законом о локалној самоуправи, члан 20.** *(„Сл. гласник РС“, бр. 129/2007, 83/2014 - др. закон, 101/2016 - др. закон и 47/2018)*[[1]](#footnote-1) и Законом о социјалној заштити члан 20. *(„Сл. гласник РС“, бр. 24/2011)* који дефинише да надлежни орган јединице локалне самоуправе утврђује Програм унапређења социјалне заштите који обухвата мере и активности за подстицај и развој постојећих и нових услуга социјалне заштите, а које се финансирају из буџета локалне самоуправе. Такође, у **Статуту општине Ириг** („*Службени лист општина Срема“, број 10/19*) у члану 15. утврђује надлежност да општина преко својих органа, у складу са Уставом и законом, доноси стратешке планове и програме локалног економског развоја. Општина Ириг је 2016. године усвојила Одлуку о социјалној заштити којом је предвиђено да се обезбеђује социјална заштита, као и програми унапређења социјалне заштите (члан 1. Одлуке).

Стратегија развоја социјалне заштите је плански документ којим учесници у планском систему утврђују или разрађују већ постојеће јавне политике у складу са својим надлежностима и сходно Закону о планском систему *(„Сл. гласник РС“, бр. 30/2018)*.

Сврха овог документа је да дефинише главне приоритете и циљеве развоја социјалне заштите за период од 2022. до 2027. године, а у односу на идентификоване циљне групе, да постави сет мера и активности путем којих ће се циљеви реализовати, као и да дефинише улоге и одговорности кључних релевантних актера при имплементацији циљева и активности. Потпуна имплементација развијеног стратешког документа би требало да допринесе унапређењу квалитета живота грађана Ирига, а нарочито појединих друштвених група за које је идентификовано да се налазе у стању веће социјалне потребе: популације старијих грађана, деце и младих, особа са инвалидитетом, материјално угрожених лица и породица. Такође, реализација мера и активности доприноси отвореном и равноправном друштву, у којем се поштују људска и мањинска права грађана.

Методологија која је коришћена приликом израде документа је деск анализа која се састојала од прегледа и анализе постојеће документације (секундарни извори података). Од извора су коришћени статистички подаци који су електронски доступни, различити извештаји и документи, а које је у највећој мери сачинио Центар за социјални рад.[[2]](#footnote-2) Потом је развијена и примењена SWOT анализа која је коришћена у циљу анализе постојећег стања у области социјалне заштите у општини Ириг, а којом су идентификовани интерни и екстерни стратешки фактори који утичу на развој и имплементацију социјалне заштите на територији општине Ириг. Сама структура овог стратешког документа израђена је сходно релевантном нормативном оквиру којим се уређује израда планских докумената – Закону о планском систему, Уредби о методологији управљања јавним политикама. Целокупан процес израде стратегије био је консултативног карактера, што значи да је активно укључивао представнике различитих институција и организација у општини Ириг, који су чланови Тима за израду Стратегије развоја социјалне заштите и Акционог плана за спровођење на територији општине Ириг. Тим је формиран Решењем председника општине, а његови чланови су:

1. Богданка Филиповић Лекић, координаторка тима
2. Милица Томић, саветница у Служби за друштвене делатности Општинске управе Ириг
3. Силвана Лаћарац, директорка Центра за социјални рад општине Ириг
4. Јелена Божић, правница у Центру за социјални рад општине Ириг
5. Љиљана Радишић, Општинска организација Црвеног крста Ириг
6. Гордана Фодог, директорка ОШ „Доситеј Обрадовић“ из Ирига
7. Саша Матешић, директор ОШ „Милица Стојадиновић Српкиња“ из Врдника
8. Исидора Бирињи, директорка ССШ „Борислав Михајловић Михиз“ из Ирига
9. Никола Бојчић, координатор Канцеларије за младе општине Ириг.

Ова стратегија је израђена у оквиру пројекта под називом „Повезивање постојећих стратегија на локалном нивоу у релевантним областима“. Пројекат се спроводи у оквиру заједничког програма Европске уније и Савета Европе “Horizontal Facility за Западни Балкан и Турску 2019-2022” и пројекта под називом „Промоција различитости и равноправности у Србији“.

# **ДОКУМЕНТИ ЈАВНИХ ПОЛИТИКА**

Приликом израде Стратегије развоја социјалне заштите општине Ириг, дефинисања визије и циљева, као и мера, руководило се међународним и националним стратешким и законским оквиром релевантним за област социјалне и дечије заштите, као и нормативним оквиром којим се уређује формирање и спровођење планских докумената.

## **Анализа међународног и националног стратешког и законодавног оквира**

### **Међународни правни оквир**

**Циљеви одрживог развоја Агенда 2030** је кровни интернационални документ који на свеобухватан начин дефинише циљеве развоја у различитим областима. Усвојен је на седници Генералне скупштине Уједињених нација 2015. године и представља наставак миленијумских циљева развоја. Агенда 2030 садржи 17 циљева и 169 специфичних циљева и односи се на све земље света, јер је глобална сарадња неопходна како би се циљеви остварили. Циљеви одрживог развоја би превасходно требало да допринесу смањењу сиромаштва, родној равноправности, инклузивном образовању, унапређењу здравственог система и заштити животне средине. Агенда 2030 је базирана на принципу да *„нико не треба да буде изостављен“*, што значи да се циљеви одрживог развоја односе на све грађане, односно да су њиме обухваћени сви грађани и грађанке.

**Европа 2020: стратегија за паметни, одрживи и инклузивни раст** усвојена 2010. године чији је циљ постизање економског развоја Европске уније кроз високу запосленост, продуктивност, социјалну кохезију и очување животне средине. Ова стратегија је развојни документ који би требало да одговори на изазове са којима се Европска унија, као и њене чланице суочавају.

**Европски стуб за социјална права** је документ који су 2017. године објавили Савет Европе, Европска комисија и Европски парламент. У оквиру Стуба дефинисано је двадесет начела којима се остварује функционално тржиште рада и ефикасан систем социјалне заштите чиме се наглашава снажна социјална димензија Европске уније. Акционим планом за спровођење Европског стуба за социјална права се дефинишу конкретне мере које спроводе Европска унија и државе чланице, уз активно укључивање социјалних партнера и организација цивилног друштва. Документом се осигурава стандард у области социјалних права и координација спровођења активности којима се остварује поштовање социјалних права.

**Европска социјална повеља, односно Ревидирана европска социјална повеља** се сматра својеврсним „социјалним уставом” Савета Европе. Повељом је утврђено да су државе обавезне да обезбеде и чувају што је могуће виши и стабилнији ниво запошљавања у циљу постизања пуне запослености, као и да створе услове у којима сви имају могућност да се баве занимањима за које се слободно определе, да остварују праведну накнаду за свој рад без дискриминације, право на социјалну и медицинску заштиту, адекватне услове становања, као и право на заштиту од сиромаштва и социјалне искључености.

**Европска повеља локалне самоуправе** је документ Савета Европе усвојен у Стразбуру 1985. године и представља први обавезујући документ за државе чланице Савета Европе. Ова Повеља је значајна по томе јер наглашава значај локалних власти и учешће грађана у вођењу јавних послова као један од важних демократских принципа. У Повељи је наведено *„само локалне власти са стварним одговорностима могу да обезбеде управу која ће бити ефикасна и блиска грађанима“.*

[MISSOC](https://www.missoc.org/) (*Mutual Information System on Social Protection*) је заједнички информациони систем о социјалној заштити који садржи информације о стању и изменама прописа у области социјалне заштите у државама чланицама ЕУ, које се ажурирају два пута годишње. [ESSPROS](https://ec.europa.eu/eurostat/web/social-protection) (European System of integrated Social PROtection Statistics) је заједнички оквир који су крајем седамдесетих година прошлог века развили Евростат и државе чланице ЕУ за потребе прикупљања упоредивих финансијских података о новчаним социјалним давањима и њиховом финансирању, као и издвајању за одређене подобласти у оквиру социјалне заштите.

### **Национални стратешки оквир**

**Нацрт Стратегије социјалне заштите 2019–2025**. У Републици Србији још увек нема важеће националне секторске стратегије за област социјалне заштите, али је израђена иницијална верзија нацрта Стратегије социјалне заштите 2019–2025. Општи циљ новог стратешког документа је „развијање интегративне и одрживе социјалне заштите која развија услуге за очување и побољшање квалитета живота и благостања рањивих и маргинализованих група и појединаца, пружа подршку породицама у задовољавању животних потреба и ствара једнаке могућности за самостални живот и независност појединца, подстиче социјално укључивање у заједницу и предупређује зависност од социјалних служби и на тај начин доприноси економском просперитету и одрживом развоју Републике Србије“.

Процес европских интеграција је важан оквир који је узет у обзир приликом дефинисања приоритета у политикама социјалне заштите на локалном нивоу. Процес преговора о приступању Републике Србије Европској унији је кроз различита поглавља дефинисао и усмерио развој социјалне заштите. За ову област су нарочито значајна Поглавља 23 (правосуђе и основна права) и Поглавље 19 (социјална политика и запошљавање). Поглавље 23 дефинише правце развоја у области људских и мањинских права и борбу против дискриминације, како кроз нормативни, тако и институционални оквир. Тако, сходно и Извештају о напретку Републике Србије у процесу придруживања ЕУ, у овом Поглављу су дефинисане реформе у области социјалне заштите које је потребно спровести у циљу остваривања људских и мањинских права. С друге стране, преговарачко Поглавље 19 обухвата правне тековине Европске уније у области социјалне политике и запошљавања, а политике које се воде у овим областима првенствено се ослањају на одредбе 3. Уговора о ЕУ које дефинишу да у основне циљеве Европске уније, између осталог, спадају: пуна запосленост, социјална права и зашта, равноправност мушкараца и жена, међугенерацијска солидарност, зашта права детета, сузбијање социјалне искључености и дискриминације.

**Програм реформи политике запошљавања и социјалне политике (ЕСРП)** је инструмент који је развијен у процесу проширења Европске уније, којим се за државе које су у поступку приступања Европској унији утврђују и прате приоритети у области запошљавања и социјалне политике. Инструмент је развила Влада Републике Србије на позив Европске комисије. Овај документ представља главни механизам у процесу приступања ЕУ када је реч о социјалној политици и запошљавању, креиран кроз отворен консултативан процес различитих институција и организација, и представља решења за три области: тржиште рада и политика запошљавања, људски капитал и политика развоја вештина и политика социјалног укључивања и социјална заштита. Структуиран је по моделу Стратегије Европа 2020, који државе чланице ЕУ већ примењују.

**Програм економских реформи (ЕРП) 2021–2023** је стратешки документ који је израђен у циљу спровођења економског дијалога приликом процеса приступања Европској унији. Када је реч о социјалној заштити, у склопу овог документа, налази се структурна реформа 23: унапређење адекватности, квалитета и таргетираности мера социјалне заштите. Прерасподела средстава намењених за социјалну заштиту планирана је да се изврши путем успостављања Регистра социјалних карата, који ће омогућити систематично прикупљање података који ће пружити информацију о социјалном и материјалном статусу грађана, а што подразумева прикупљање података од свих доступних извора државне управе. Поред тога, планира се повезивање установа социјалне заштите, пре свега центара за социјални рад, кроз информациони систем „Система за заштиту и аутоматизацију инструмената социјалне заштите“. Такође, ова структурна реформа је значајна и за отклањање последица пандемије COVID-19, с обзиром на то да ће ови поменути системи садржати информације о социјалном статусу рањивих група за потребе управљања периодом после кризе.

Приликом спровођења и праћења ова два документа, односно спровођења и праћења реформи у областима рада, запошљавања и социјалне политике, значајна је сарадња државе и цивилног сектора.

**Национална стратегија социјалног становања** („Сл. гласник РС“, бр. 13/2012) поставља основне стратешке и институционалне елементе система социјалног становања, који ће се у наредним годинама развијати на националном и локалном нивоу. Акционим планом за спровођење Стратегије, дефинисана је и мера 1.3. „даљи развој стратешких докумената у области становања“, на основу које локалне самоуправе имају задатак да креирају локалне стамбене стратегије и периодично међусобно усаглашавају са националном стратегијом социјалног становања.

**Национална стратегија за младе 2015–2025** („Сл. гласник РС“, бр. 22/2015) наглашава међусекторски приступ у развијању, спровођењу и праћењу мера и активности које унапређују социјално укључивање младих у Републици Србији. Специфични циљеви ове стратегије препознају улогу локалних заједница у обезбеђивању активности и сервиса подршке чија примена превенира социјалну искљученост младих.

**Национална стратегија за решавање питањa избеглица и интерно расељених лица 2015–2020** („Сл. гласник РС“, број 62/2015) препознаје јединице локалне самоуправе као активнe учесникe у процесима интеграције избеглих, интерно расељених лица и повратника по споразуму о реадмисији, као посебно осетљиве групе које имају потребу за интервенцијама и услугама у области социјалне заштите на локалном нивоу. Општина Ириг представља пример добре праксе у погледу ангажовања локалне заједнице на унапређењу положаја интерно расељених лица, избеглица и повратника. Општина Ириг је 2018. године усвојила Локални акциони план за унапређење положаја миграната на територији општине Ириг, којим су предвиђена ефикасна и одржива решења за питања избеглих, интерно расељених лица, повратника по основу споразума о реадмисији, тражилаца азила и миграната у потреби без утврђеног статуса у локалној заједници. Наиме, формиран је Савет за миграције и унапређење положаја миграната чији је задатак да прати спровођење овог документа.

**Национална стратегија за родну равноправност** **2016–2020** је кровни стратешки документ у области родне равноправности у Републици Србији. Циљеви који су садржани у овом документу, као и њихова пуна реализација, доприносе остваривању људских права која су зајемчена међународним уговорима, као и одредбама међународних закона. Постизање родне равноправности и друштво засновано на недискриминацији су и кључна начела којима се руководи социјална заштита.

**Стратегија за спречавање и борбу против родно заснованог насиља према женама и насиља у породици за период 2021-2025. године**. Основни циљ Стратегије је обезбеђивање ефикасне превенције и заштите од свих облика насиља према женама и девојчицама и насиља у породици, као и развијање система услуга подршке жртвама насиља. Стратегијом су предвиђени начини за развијање програма превенције кроз све системе (образовање, здравство, социјална заштита итд), усвајање стандарда за услугу програма рада са учиниоцима насиља према женама и насиља у породици, успостављање и унапређење општих и специјализованих услуга подршке (СОС телефони, сигурне куће, бесплатна правна помоћ и друго) за жене жртве насиља на целој територији Србије. У оквиру овог документа предвиђене су мере које се финансирају и из буџета локалне самоуправе, које ће бити доступне и женама из осетљивих група.

**Национална стратегија запошљавања 2021–2026** („Сл. гласник РСˮ, бр. 18/21 и 36/21). Општи циљ стратегије је успостављање стабилног и одрживог раста запослености заснованог на знању и достојанственом раду. Стратегија садржи меру које се односи на интегрисање корисника услуга социјалне заштите у тржиште рада, као и меру која се односи на јачање локалне политике запошљавања. Спровођење активности у оквиру ових мера доприноси превенцији уласка у систем социјалне заштите, као и социјалној интеграцији радно способних корисника услуга социјалне заштите путем обезбеђивања запошљавања. То значи да је у надлежности локалне самоуправе да обезбеђује прилике за запошљавање грађана на својој територији, у циљу њихове интеграције у друштво, с једне, и прилагођавању динамици тржишта рада, с друге стране.

**Стратегија унапређења положаја особа са инвалидитетом у Републици Србији 2020–2024** („Сл. гласник РС“, бр. 44/2020) је кровни стратешки документ за унапређење положаја особа са инвалидитетом у Републици Србији, у свим аспектима друштвеног живота. Бољи квалитет живота и повећано учешће особа са инвалидитетом је планирано да се оствари кроз повећану социјалну инклузију особа са инвалидитетом, обезбеђивање права на пословну способност и живот у породици, без дискриминације и на равноправној основи са другима и системско увођење перспективе инвалидитета у доношење, спровођење и праћење јавних политика. Укључености особа са инвалидитетом у свакодневне друштвене токове у великој мери доприноси квалитетна социјална заштита, као и мултисекторска сарадња.

**Стратегија подстицања рађања** („Сл. гласнику РС“, бр. 25/2018) за општи циљ одрживог демографског развоја има стационарно становништво, односно становништво у којем ће следеће генерације бити исте као постојеће. Предвиђа мере које имају за циљ усклађивање рада и родитељства, и генерално различите мере популационе политике. Стратегија предвиђа активирање локалне самоуправе на начин да наглашава да мере које утврђује и обезбеђује држава треба проширити мерама локалне самоуправе које се спроводе кроз организацију власти у локалној самоуправи. Тиме се обезбеђује доступност свих мера заинтересованим грађанима, који лакше долазе до информација о њима и условима за њихово коришћење.

**Програм за заштиту жена од насиља у породици и у партнерским односима и других облика родно заснованог насиља у АП Војводини за период 2015-2020.** Дугорочни циљ овог програма је допринос успостављању нулте толеранције на насиље према женама у породици и у партнерским односима на територији АП Војводина и третирању овог облика насиља као кршења људских права. Један од специфичних циљева је развијање и унапређење система општих и специјализованих услуга заштите и подршке за жене жртве насиља.

**Стратегија превенције и сузбијања трговине људима 2017–2022** („Сл. гласник РС“, бр. 77/2017) има за циљ да креира системски свеобухватни одговор на проблем трговине људима, да мерама које су предвиђене стратегијом утиче на превенцију и заштиту жртава трговине људима, нарочито жена и девојчица. У документу се наводи да је неопходно успостављати и развијати партнерства у одговору на трговину људима на локалном нивоу, путем формализовања тог партнерства.

**Стратегија превенције и заштите од дискриминације** („Сл. гласник РС”, бр. 55/05, 71/05 – исправка, 101/07, 65/08, 16/11, 68/12 – УС и 72/12) је усаглашен систем мера, услова и инструмената јавне политике које Република Србија треба да спроведе ради спречавања, односно смањења свих облика и посебних случајева дискриминације, посебно према одређеним лицима, односно групама лица, с обзиром на њихово лично својство (у даљем тексту: осетљиве друштвене групе). Принцип недискриминације је кључан приликом реализације права и услуга из система социјалне заштите, те се он поштује у свим поступцима у којима се одлучује о правима и интересима грађана, како на националном тако и на локаном нивоу.

**Стратегија превенције и заштите деце од насиља од 2020. до 2023. године** („Сл. гласник РС“, бр. 80/2020) је стратешки документ који садржи мере и активности којима се утиче на превенцију и заштиту деце (лица до 18 година живота) од насиља и неадекватног поступања. Општи циљ Стратегије је обезбеђен континуирани свеобухватни одговор друштва на насиље према деци, у складу са динамиком изазова, ризика и претњи, кроз унапређен систем превенције, заштите и подршке. Предвиђају се мере које су у надлежности различитих сектора – социјалне и здравствене заштите, образовања, културе, а за чије спровођење су одговорни јавни, приватни и невладин сектор. Уз Стратегију је израђен и Акциони план за спровођење Стратегије, за период 2020. до 2023. године.

**Стратегија реинтеграције повратника по основу Споразума о реадмисији** наглашава значај одрживе реинтеграције повратника у локалну заједницу и то кроз реализацију мера на нивоу јединица локалне самоуправе кроз међусекторску сарадњу. Предвиђене мере се односе на развој институционалних механизама за шта је одговорна локална самоуправа, а имплементација мера путем различитих активности унапређује положај повратника у локалној заједници.

**Стратегија развоја система бесплатне правне помоћи у Републици Србији** дефинише мере које би држава требало да реализује у погледу креирања делотворног система правне помоћи чија имплементација омогућава системске промене у погледу начина пружања правне помоћи, а што за крајњи циљ има достизање пуног поштовања људских права и равноправности у друштву. Стратегијом су предвиђени корисници бесплатне правне помоћи, као и пружаоци бесплатне правне помоћи. Једна од мера обухваћена стратегијом је „*обезбедити услове да бесплатну правну помоћ пружају адвокатура и службе правне помоћи у јединицама локалне самоуправе“*, којом се локалне самоуправе препознају као важни актери у обезбеђивању доступности бесплатне правне помоћи.

**Стратегија за социјално укључивање Рома и Ромкиња у РС 2016–2025** дефинише активности и мере у циљу смањења сиромаштва и сузбијања дискриминације Рома и Ромкиња и стварање услова за унапређење социо-економског положаја лица ромске националности. Овај стратешки документ обухвата пет области и то: образовање, становање, запошљавање, здравље и социјалну заштиту, док се већина стратешких мера остварује на локалном нивоу. Област социјалне заштите се наводи у петом посебном циљу Стратегије којим се тежи унапређењу приступа услугама социјалне заштите и доступности новчаних давања, а у циљу смањења сиромаштва и повећања социјалне укључености Рома и Ромкиња у локалној заједници.

**Стратегија за управљање миграцијама** („Сл. гласник РС“, бр. 59/2009) донета је са циљем да се на системски и свеобухватан начин имплементира миграциона политика, као одговор на актуелне миграционе токове кроз координацију секторских политика. И овом Стратегијом се препознаје улога јединица локалне самоуправе у унапређењу положаја миграната и то путем „јачања капацитета органа јединица локалне самоуправе којима је поверено вођење матичних књига и евиденција о држављанима Републике Србије ради лакшег начина остваривања права и интереса избеглица, ИРЛ и повратника по основу споразума о реадмисији“ – мера 6 у оквиру специфичног циља бр. 2 (сензибилизација органа државне управе и локалне самоуправе који су надлежни за остваривање права миграната).

### **Локални стратешки оквир**

**Стратегија одрживог развоја општине Ириг за период 2014–2020** је важан стратешки инструмент који је општина Ириг израдила и усвојила у циљу планирања развоја у различитим областима унутар локалне заједнице и достизања унапређења квалитета живота њених грађана. Овом Стратегијом је обухваћен и развој социјалне заштите на територији општине Ириг, као део целокупног друштвеног развоја.

**Локални акциони план за унапређење положаја миграната на територији општине Ириг за период 2018–2022** усвојен је у циљу идентификовања неопходних ресурса у локалном окружењу, као и њихове имплементације како би се достигле жељене промене значајне за живот избеглих, интерно расељених лица (ИРЛ), повратника по основу споразума о реадмисији, тражилаца азила и миграната у потреби без утврђеног статуса. Овај стратешки оквир израђен је у складу са политиком и правцима дефинисаним Националном стратегијом за решавање питања избеглих и интерно расељених лица и другим националним стратешким документима од значаја за ову област.

**Локални акциони план за младе општине Ириг 2021–2024** усвојен је са циљем да се активно укључе млади у спровођење омладинске политике. Главни циљеви ЛАП-а односе се на унапређење информисаности младих о различитим правима и могућностима, као и унапређење безбедности, статуса запослености код младих, питање здравља, културе и образовања. У циљу реализације појединих активности предвиђених планом, основана је и Канцеларија за младе општине Ириг.

## **Законодавни оквир у области социјалне заштите**

### **Национални ниво**

**Закон о социјалној заштити** („Сл. гласник РС“, бр. 24/2011) je основни закон у области социјалне заштите којим су утврђена начела социјалне заштите, услуге социјалне заштите као и поступак коришћења услуга, корисници социјалне заштите, поступак за коришћење права за разне облике материјалне подршке, установе социјалне заштите, као и улога јединица локалних самоуправа у спровођењу активности у области социјалне заштите. Законом је дефинисано да јединице локалне самоуправе oснивају центар за социјални рад, који може бити основан за територију једне или више јединица локалне самоуправе, као и установе социјалне заштите. Центар за социјални рад се финансира, првенствено, из буџета Републике, а Закон прецизира која права и услуге се финансирају из буџета јединице локалне самоуправе. Центар за социјални рад обавља широк дијапазон делатности у виду јавних овлашћења као поверених послова од државе, а структура и организација рада је ближе уређена Правилником о организацији, нормативима и стандардима рада центра за социјални рад. У Републици Србији је у току процес измене постојећег Закона о социјалној заштити, па је израђен **Нацрт закона о изменама и допунама Закона о социјалној заштити**, који има за циљ да унапреди законски оквир који ће омогућити повећање добробити грађана. Такође, овај Закон прописује да је јединица локалне самоуправе у обавези да креира програме унапређења социјалне заштите за потребе локалне заједнице.

**Породични закон** („Сл. гласник РС“, бр. 18/2005, 72/2011 - др. закон и 6/2015) је изузетно важан закон за ову област будући да регулише целокупну материју породично–правних односа и заштиту која одатле произлази. Овим Законом су регулисани институт старатељство, хранитељство, усвојење, а велика пажња је посвећена утврђивању улоге Центра за социјални рад приликом регулисања права из породично–правних односа, као и приликом вршења јавних овлашћења у различитим пословима, било као орган који самостално спроводи одређене поступке у оквиру којих доноси одговарајуће одлуке, било као саветодавни орган надлежног суда који има право да учествује у парничним или ванпарничним пословима приликом решавања суда о породично–правним стварима.

**Законом о финансијској подршци породици са децом (**„Сл. гласник РС“, бр. 113/2017, 50/2018, 46/2021 - одлука УС, 51/2021 - одлука УС и 53/2021 - одлука УС) се регулишу права на различите облике материјалне подршке трудницама, породиљама и родитељима са децом. Ова финансијска подршка омогућава усклађивање рада и родитељства, бољи материјални положај породица са децом, породица са децом са сметњама у развоју и инвалидитетом и породица са децом без родитељског старања. Законом је дефинисано да се решавање о правима која произлазе из овог Закона (члан 11. став 1 тачке 1-7) поверава надлежном органу јединице локалне самоуправе.

**Закон о малолетним учиниоцима кривичних дела и кривично-правној заштити малолетних лица** дефинише улогу Центра за социјални рад као органа старатељства приликом спровођења кривичног поступка пред судом против малолетних лица, као и улогу у вршењу надзора у спровођењу васпитних налога као диверзионих модела, с једне, и васпитних мера и других кривичних санкција које је изрекао суд према малолетним лицима, с друге стране.

**Закон о забрани дискриминације** („Сл. гласник РС“, бр. 22/2009 и 52/2021) дефинише забрану од дискриминације, као и поступке заштите од дискриминације. Овим законом је дефинисано да су сви једнаки и уживају једнак положај и једнаку правну заштиту, без обзира на лична својства. У складу са овим законом, као и са Законом о социјалној заштити, члан 25, забрањена је дискриминација корисника социјалне заштите, на основу било ког личног својства.

**Законом о професионалној рехабилитацији и запошљавању особа са инвалидитетом** („Сл. гласник РС“, бр. 36/2009 и 32/2013) се дефинишу услови запошљавања, као и подстицање запошљавања особа са инвалидитетом, процена радних способности и професионална рехабилитација

**Закон о равноправности полова** („Сл. гласник РС“, бр. 104/2009) налаже јединицама локалне самоуправе поштовање уставних и међународних стандарда.

**Закон о запошљавању и осигурању за случај незапослености** утврђује надлежност органа јединице локалне самоуправе у успостављању и деловању институционалних и нормативних механизама у циљу спровођења политике запошљавања, а што има директног утицаја на интеграцију корисника социјалне заштите у свакодневне друштвене токове. Тако, локалне самоуправе имају могућност да усвајају Локални акциони план за запошљавање, као и да образују Локални савет за запошљавање Једна од мера активне политике запошљавања односи се на то да надлежни орган јединице локалне самоуправе може утврдити делатности, критеријуме и средства за спровођење јавних радова од интереса за ту територију. Програми и мере активне политике запошљавања финансирају се и из буџета јединице локалне самоуправе.

**Закон о социјалном становању** („Сл. гласник РС“, бр. 72/2009) дефинише услове за развој одрживог социјалног становања, начин обезбеђивања и коришћења средстава за социјално становање, као и друге значајне услове за реализацију социјалног становања. Социјално становање сходно овом закону је посебан вид становања који обезбеђује држава у складу са Националном стратегијом социјалног становања и Акционим планом за спровођење стратегије. Закон дефинише да јединица локалне самоуправе обезбеђује развој социјалног становања путем одговарајуће земљишне политике и планирања и уређења простора.

**Закон о избеглицама** („Сл. гласник РС“, бр. 18/92, „Сл. лист СРЈ“, бр. 42/2002 - одлука СУС и „Сл. гласник РС“, бр. 30/2010) утврђује органе и институције на националном и локалном нивоу одговорне у обезбеђивању заштите избеглица и њихову интеграцију у локално окружење. Наиме, поред Комесаријата за избеглице, као посебне државне организације, препознају се и локалне самоуправе као ентитети који су надлежни у пружању подршке и заштите избеглицама који се налазе на подручју одређене локалне заједнице. Јединице локалне самоуправе учествују у решавању стамбених питања избеглица, кроз координацију са државним органима. Када је реч о социјалној заштити, важна је улога центра за социјални рад при решавању стамбеног питања лица која не могу да користе колективни центар (деца без родитељског старања, особе са инвалидитетом, старија и оболела лица). Ова лица се на основу решења центра за социјални рад смештају у установу социјалне заштите или други облик алтернативног старања државе.

**Закон о спречавању насиља у породици** („Сл. гласник РС“, бр. 94/2016) ступио је на снагу 1.7.2017. године. Дефинише улогу сваког актера у процесу пружања подршке и заштите жртава насиља у породици на начин да се обезбеди брза, делотворна и ефикасна заштита. Надлежни органи и установе сходно овом закону су органи унутрашњих послова (полиција), тужилаштво, судови опште надлежности и прекршајни судови, као и центри за социјални рад. На подручју сваког основног јавног тужилаштва образују се групе за координацију и сарадњу у чијем саставу се поред представника поменутих органа налазе и представници образовних, васпитних и здравствених установа и Националне службе за запошљавање, представници других правних лица и удружења и појединци који пружају заштиту и подршку жртвама. Када је реч о локалним документима, општина Ириг је 2019. године усвојила Споразум о сарадњи интерсекторског тима за борбу против насиља у породици и злостављања и занемаривања деце. Споразум треба да допринесе стварању ефикасног, оперативног тима за унапређење заштите жртава насиља.

**Закон о планском систему** („Сл. гласник РС“, бр. 30/2018) регулише управљање системом јавних политика, развој и спровођење планских докумената у чијој изради у складу са својим надлежностима учествују учесници у планском систему. Дефинише врсте планских докумената, као и њихову међусобну усклађеност, и обавезе извештавања о начину спровођења планских докумената. Циљ Закона је да се успостави и развија ефикасан, координисан, реалистичан и транспарентан систем планирања на нивоу Републике Србије, аутономне покрајине и локалне самоуправе, на свим нивоима економског и друштвеног развоја, кроз оптимално коришћење буџетских средстава. Свака Стратегија, тако и ова, израђује се сходно поштовању одредби Закона о планском систему, чиме се осигурава испуњеност правних стандарда у том процесу.

**Закон о локалној самоуправи** („Сл. гласник РС“, бр. 129/2007, 83/2014 - др. закон, 101/2016 - др. закон и 47/2018) између осталог уређује улогу локалне самоуправе у области социјалне заштите и планирању и то чланом 20. став 1. тачка 4) стара се о задовољавању потреба грађана у области социјалне заштите; тачка 5) обезбеђује остваривање посебних потреба особа са инвалидитетом и заштиту права осетљивих група; тачка 10) стара се о остваривању, заштити и унапређењу људских и мањинских права, родној равноправности, као и о јавном информисању у општини.

**Закон о општем управном поступку** („Сл. гласник РС“, бр. 18/2016 и 95/2018 - аутентично тумачење) уређује улогу органа старатељства приликом решавања ствари у управном поступку, доношењем решења о признавању различитих права корисника из система социјалне заштите.

**Правилник о ближим условима и стандардима за пружање услуга социјалне заштите** („Сл. гласник РС“, бр. 42/2013, 89/2018 и 73/2019) је подзаконски акт који дефинише минималне структуралне и функционалне стандарде за пружање услуга социјалне заштите.

**Правилником о лиценцирању организација социјалне заштите** („Сл. гласник РС“, бр.ој 42/2013) дефинишу се ближи услови за издавање, обнављање, суспензију и одузимање лиценце за организације социјалне заштите, односно пружаоце услуга социјалне заштите. Такође, овим Правилником се прописује садржај обрасца лиценце за организације социјалне заштите.

### **Локални ниво**

**Статут општине Ириг** („Службени лист општина Срема“, бр. 10/19) утврђује надлежност општине као основне територијалне јединице у којој грађани остварују право на локалну самоуправу у складу са Уставом, законом и овим статутом.

**Одлука о социјалној заштити општине Ириг** („Службени лист општина Срема“, бр. 6/2016) уређује обим, услове и начин остваривања права из социјалне заштите коју обезбеђује општина Ириг у складу са Законом о социјалној заштити, као и начин финансирања и обезбеђивања средстава. Право на социјалну заштиту обезбеђује се пружањем услуга социјалне заштите као што су дневне услуге у заједници, услуге подршке за самосталан живот и услуге смештаја, као и материјалном подршком у облику једнократне помоћи, трошкова превоза деце, младих и одраслих, трошкова сахране и народне кухиње.

**Пословник о раду Интерресорне комисије** за процену потреба за додатном образовном, здравственом или социјалном подршком детету, ученику и одраслом за територију општине Ириг дефинише начин и облик рада ове комисије на територији општине Ириг.

# **ОПИС ПОСТОЈЕЋЕГ СТАЊА - ОПШТИ ПОДАЦИ**

Општина Ириг налази се у Војводини, на јужним обронцима Фрушке горе и спада у Сремски округ. Територијa општине Ириг простире се у висинском распону од 418 m надморске висине. Подручје општине смештено је између пет општина: Рума, Сремска Митровица, Беочин, Сремски Карловци и Инђија. Удаљеност општине Ириг од већих дисперзивних центара у Србији није велика. Од Новог Сада, Ириг као центар општине, удаљен је 24 km, од Руме 12 km, Београда 70 km, Шапца 50 km, Инђије 30 km, Сремске Митровице 30 km. Међународни аеродром у Сурчину, удаљен 50 km од Ирига, такође је због постојања путне комуникације високог ранга, лако доступан становништву општине.

Данас општину Ириг сачињавају насеља: Ириг, Врдник, Нерадин, Гргетег, Крушедол село, Крушедол Прњавор, Велика Ремета, Шатринци, Добродол, Ривица, Јазак, Мала Ремета.[[3]](#footnote-3)

Климу општине Ириг можемо посматрати у склопу климе Панонске низије, која је првенствено условљена географским положајем овог простора. Највећи утицај на климатске карактеристике општине Ириг има њен географски положај и чињеница да се територија општине простире у висинском распону од 104 до 522 m апсолутне висине. Општина Ириг се налази у умерено континенталном климату, који се одликује топлим и сувим летима, прохладним зимама и јасно израженим прелазним годишњим добима. Јесен је топлија од пролећа. Средња годишња температура ваздуха је 10,6 °С. Према наведеним подацима закључује се да је најтоплији месец у години август са температуром од 21 °C, а најхладнији месец у години на читавој територији општине Ириг је јануар са уједначеном температуром ваздуха од –0,8 °C. Средње месечне температуре ваздуха у току зимских месеци не прелазе +20 °C, те као такве омогућавају задржавање снежног покривача, па самим тим и одвијање различитих спортских и рекреативних активности на снегу. Према годишњем току температуре може се закључити да главна туристичка сезона траје од маја до почетка октобра, када су могуће све активности на отвореном простору.

Хидрографску слику општине чине бројни извори, бунари и потоци. Општина Ириг богата је површинским водама. Од свих фрушкогорских општина општина Ириг има највише водотокова. Извори се јављају на много места и бројни су, али су свакако најпознатији поток Јеленци, Банковачки поток, Међеш, Мургин точак, Старо Хопово и Будаковачки извор. На подручју општине Ириг јављају се још и крашке подземне воде и термоминералне воде. Термоминералне воде јављају се у Врднику и Хопову. Врдничка термоминерална вода избија из рударског окна старог рудника. Ту је до 1968. године био познати Рудник мрког угља. На подручју општине постоје и два вештачка акумулациона језера, а то су Банковачко језеро и језеро Добродол. Оба језера намењена су наводњавању околног земљишта, али пружају изванредне услове за развој риболова.

Поред шума на Фрушкој гори сусрећу се и травне површине. Ово подручје богато је лековитим биљем. Доста богата флора пружа изванредне могућности за живот дивљачи. Фрушка гора има доста разноврсне дивљачи, те као таква пружа изванредне услове за развој лова.

Прва српска школа у Иригу основана је 1735. године у којој се школовао и Доситеј Обрадовић. Године 1842. основана је Српска читаоница као најстарије грађанско читалиште код Срба уопште, а 1905. године и Културно уметничко друштво ,,Змај“.

Када је реч о пољопривреди, треба рећи да према намени површина, пољопривредно земљиште чини 68,35% тачније 15.739,21 хектара. Међутим, у посматраном планском периоду, предвиђено је смањење поменуте површине на 62,63%. Од укупне пољопривредне површине на територији општине Ириг, око 0,9% површина пољопривредног земљишта се не обрађује.

Виноградарство представља један од најважнијих сегмената пољопривредних активности на подручју општине Ириг. Карактеришу је одлични климатско-геолошки услови, дуга традиција бављења виноградарством и подрумарством, као и препознатљивост географског порекла фрушкогорских вина. Вински туризам представља један од главних магнета за привлачење туриста у целом региону Фрушке горе, а општина Ириг има чиме да се похвали кад је виноградарство и подрумарство у питању. Озбиљан туристички потенцијал представљају многобројна излетишта: Иришки венац и Змајевац, језера Банковци, Добродол и Борковац. Оно што у себи чува многе драгоцености и вредна сведочанства су манастири који су, као бисери, нанизани на Фрушкој гори. Од 16 манастира у овом округу, чак осам се налази на подручју општине Ириг. Они представљају право богатство и свакако су најзначајнији у туристичкој понуди овог краја.

Највише површина под плантажним воћњацима су засади јабуке (око 40% укупних површина под плантажним воћњацима), затим брескве, вишње, крушке и шљиве, док далеко мање има површина под засадима кајсије, трешње, дуње, али и под орасима, лешницима и бадемима. Значајно је указати и на развоја пчеларства на територији општине Ириг, пре свега због чињенице да је велики део територије општине по шумом (20,67%).

Туризам као привредна делатности је на територији општине Ириг препознат као један од приоритета и носилаца економског развоја заједнице. То је последица чињенице да општина Ириг има добар географски положај, да добрим делом своје територије припада Националном парку Фрушка гора и да се налази у близини највећих туристичких емитивних центара Београда и Новог Сада. Основу развоја туризма представља бањско-рекреативни туризам са бањом Врдник, познатом по својој термалној и лековитој води, лечењу реуматских обољења, спортских повреда, али и по својим рекреативно-забавним садржајима.

## **ДEМОГРАФСКИ ПОДАЦИ**

Према подацима Заводa за статистику по последњем Попису становништва из 2011. године, на територији општине Ириг живи 10.866 становника, по уравнотеженој полној структури (Ж =51,01%, М=48,99%).

**Старосна структура:**

|  |  |  |  |
| --- | --- | --- | --- |
|  | **Сви** | **Мушкарци** | **Жене** |
| **Укупно** | 10866 | 5323 | 5543 |
| **0-4** | 429 | 204 | 225 |
| **5-9** | 439 | 224 | 215 |
| **10-14** | 499 | 260 | 239 |
| **15-19** | 587 | 307 | 280 |
| **20-24** | 700 | 385 | 315 |
| **25-29** | 688 | 385 | 303 |
| **30-34** | 593 | 299 | 294 |
| **35-39** | 610 | 307 | 303 |
| **40-44** | 678 | 321 | 357 |
| **45-49** | 803 | 403 | 400 |
| **50-54** | 906 | 481 | 425 |
| **55-59** | 976 | 494 | 482 |
| **60-64** | 851 | 401 | 450 |
| **65-69** | 560 | 263 | 297 |
| **70-74** | 594 | 258 | 336 |
| **75-79** | 521 | 189 | 332 |
| **80-84** | 286 | 100 | 186 |
| **85 и више** | 146 | 42 | 104 |
| **Пунолетно становништво** | 9147 | 4458 | 4689 |

Општина Ириг је мултинационална средина, а чине је: Срби, Хрвати, Мађари, Роми, Украјинци и др. Насељена места имају већинско српско становништво, осим Добродола и Шатринаца, који имају мађарско.

Према Извештају о раду Центра за социјални рад Ириг за 2020. годину[[4]](#footnote-4), на основу података који су добијени од матичара, укупно је током 2020. године склопљено 111 бракова, што је слично податку из претходног периода. Број новорођене деце на територији општине Ириг је 79, док је током 2020. године преминуло 142 лица.

Статистички подаци указују на смањење наталитета, као и на све већу депопулацију становништва. По демографским показатељима, општина Ириг има изразито неповољну старосну структуру становништва, јер спада у групу подручја са демографском старошћу. Број радно активног становништва се смањио, као и број деце и младих. Док је у деценијском порасту број старачких, самачких домаћинстава.

Од укупног броја становништва приближно 20% чине пензионери (укупно 2030 пензионера).

Табела 2. Број пензионера на територији општине Ириг на дан 31.12.2020. године

## **ПОДАЦИ О КОРИСНИЦИМА СОЦИЈАЛНЕ ЗАШТИТЕ НА ТЕРИТОРИЈИ ОПШТИНЕ ИРИГ**

Када је реч о укупном броју корисника за 2020. годину, према Извештају Центра за социјални рад Ириг, евидентирано је **1408 корисника**, што је за 74 корисника више него у 2019. години, када их је било 1334. На основу укупног броја корисника, може се закључити да је преко 10 % становништва на евиденцији Центра за социјални рад.

Разлог континуираног пораста броја корисника у евиденцији је што се неки предмети не одлажу у пасиву иако се на њиховом случају актуелно не ради. Они се налазе у статусу мировања јер се очекује промена која може иницирати активирање случаја, као што је случај у предметима поверавања деце у бракоразводним поступцима и насиља у породици.

Пренетих случајева је 1276, док је нових 89, а реактивираних 43 случаја.

Табела 3. Карактеристика предмета у Центру за социјални рад

## **Категорије корисника центра за социјални рад**

### **Корисници материјалне помоћи**

Највећи број корисника је из категорије материјално угрожених. Укупан број корисника права на **новчану социјалну помоћ** је **736** што је за 87 мање него прошле године. Носилаца права је било **347** што је 31 мање него прошле године**.**

Тенденција повећања корисника из године у годину окренула се у 2018. години у супротном правцу и наставио се пад броја укупног и материјално угроженог становништва. Смањен је број корисника новчане социјалне помоћи и у 2020. години.

**Једнократна новчана помоћ** исплаћена је по основу 58 решења, у вредности од 632.549,00 динара и погребни трошкови за четири случаја у вредности од 252.671,37 што чини укупно 885.220,27 динара, и више је него прошле године када је по истом основу исплаћено 614.852,66 динара.

Током 2020. године, подношене су жалбе на решења за НСП и ТНП и све жалбе су у другостепеном поступку одбијене.

### **Корисници из категорије поремећених породичних односа**

* Према извештају ЦСР Ириг током 2020. године, било је укупно **30 пријава насиља у породици**. Било је изречено седам хитних мера и стручни тим је интервенисао у два случаја.
* Мишљења суду у вези са поверавањем деце у **бракоразводним поступцима – 16**.

### **Корисници услуге смештај у установу социјалне заштите или другу породицу**

* **У смештају у геронтолошки центру се налази 28 старија корисника, док је 14 смештено у специјализованим установама социјалне заштите** и једно одрасло лице је у породичном смештају. Приоритетна област је смештај старијих лица у установе, јер су углавном у питању лица која живе сама без породичне подршке.
* Укупно **15 деце се налази на породичном смештају,** а од тога **деветоро** деце је у надлежности ЦСР Ириг, док је **шесторо** деце у надлежности других Центара, али су смештени на територији општине Ириг.
* Деце смештене у установу социјалне заштите нема, према извештају Центра за социјални рад.

### **Деца, одрасли и стари без старатељске заштите**

* У току 2020. године, било је **28 лица под старатељством** (осам привременим и 20 сталним).

### **Деца и млади са поремећајем у понашању**

* Деце са асоцијалним понашањем, починиоци кривичних и прекршајних дела, било је **укупно 43 на евиденцији.** Малолетници са кривичним пријавама -17, прекршајним пријавама -13, деце са асоцијалним понашањем -13. Број активних случајева није значајно повећан иако је број од 43 малолетника значајан, разлог за то је што се малолетници воде у евиденцији до навршене осамнаесте године живота.

# **Успостављене услуге социјалне заштите на територији општине Ириг**

Према подацима из Наративног извештаја о раду Центра за социјални рад општине Ириг за 2020. годину, број корисника социјалне заштите на територији ове општине је 1408, што представља 13% од укупног броја становника општине Ириг. У питању је тренд повећања броја корисника различитих узрасних категорија који се обраћају центру у циљу задовољавања егзистенцијалних потреба, и решавања других животних тешкоћа. Највећи број корисника спада у категорију материјално угрожених, тако да је укупан број корисника права на новчану социјалну помоћ 736, док је носилаца права 347, што представља смањење ових корисника у односу на претходне две године.

Центар је интервенисао и када је у питању категорија поремећених породичних односа; смештај у установу социјалне заштите или други облик алтернативног старања; пружање подршке и заштите жртава насиља у породици, итд.

У општини Ириг је актуелна Одлука о социјалној заштити општине Ириг која је донета на Скупштинској седници одржаној 3.6.2016. године. Овом Одлуком уређују се обим, услови и начин остваривања права из социјалне заштите која обезбеђује општина Ириг у складу са Законом о социјалној заштити, као и начин финансирања и обезбеђивања средстава. Услуге социјалне заштите, материјална подршка и друге врсте помоћи прописани овом Одлуком, финансирају се средствима из Буџета општине Ириг, средствима самих корисника, њихових сродника, или лица обавезних на издржавање корисника, као и од донатора и других извора у складу са Законом.

Услуге социјалне заштите које су предвиђене Одлуком и за чије спровођење би требало да општина обезбеди средства су:

1. Дневне услуге у заједници:

* помоћ у кући
* клуб за стара и остарела лица
* дневни боравак деце и омладине са сметњама у развоју
* лични пратилац

2. Услуге подршке за самосталан живот

* персонална асистенција

3. Саветодавно-терапијске и социо-едукативне услуге

4. Услуге смештаја

* смештај у прихватилиште и прихватну станицу
* социјално становање у заштићеним условима

Од предвиђених услуга социјалне заштите које би требало да се развију у општини Ириг, у континуитету се обезбеђују две услуге: лични пратилац детета и социјално становање у заштићеним условима.

|  |  |  |
| --- | --- | --- |
| ПОСТОЈЕЋЕ УСЛУГЕ СОЦИЈАЛНЕ ЗАШТИТЕ | | |
| УСЛУГЕ СОЦИЈАЛНЕ ЗАШТИТЕ У МАНДАТУ ЈЕДИНИЦЕ ЛОКАЛНЕ САМОУПРАВЕ[[5]](#footnote-5) | | |
| Група | Услуга социјалне заштите | СТАТУС УСЛУГЕ  БРОЈ КОРИСНИКА УСЛУГЕ |
| Дневне услуге у заједници | Помоћ у кући (за децу, одрасле и старије) | Није успостављена услуга |
| Дневни боравак (за децу, одрасле и старије) | Није успостављена услуга |
| Лични пратилац детета | **НАЗИВ УСЛУГЕ:** Лични пратилац деце са сметњама у развоју и инвалидитетом  **ПРУЖАЛАЦ УСЛУГЕ:** „Нивеус тим“ - Агенција за пружање услуга социјалне заштите без смештаја из Горњег Милановца.  **БРОЈ КОРИСНИКА КОЈИМА СЕ ПРУЖА УСЛУГА:** - пет корисника/деце, којима услугу пружа пет личних пратилаца  **ПРУЖАЛАЦ УСЛУГЕ ЈЕ ЛИЦЕНЦИРАН** |
| Свратиште (за децу улице, односно децу која живе и раде на улици) | Није успостављена услуга |
| Услуге  подршке за  самостални  живо | Персонална асистенција за одрасле особе с инвалидитетом | Није успостављена услуга |
| Становање уз подршку за младе који се осамостаљују, односно  напуштају систем социјалне заштите | Није успостављена услуга |
| Становање уз подршку за особе с инвалидитетом | Није успостављена услуга |
| Услуге смештаја | Смештај у прихватилиште (прихватилиште за децу, за жене, одрасла и  стара лица) | Није успостављена услуга |
| „Предах” смештај | Није успостављена услуга |
| Саветодавно  – терапијске  услуге и  социјално  едукативне  услуге | Саветовалиште (Интензивне услуге подршке породици која је у кризи  кроз саветовање и подршку родитељима, хранитељима и  усвојитељима, породици која се стара о свом детету или одраслом  члану породице с тешкоћама у развоју, одржавање породичних  односа и поновно спајање породице, саветовање и подршку у  случајевима насиља, породичне терапије и медијације, СОС телефоне,  активацији и друге саветодавне и едукативне активности) | Није успостављена услуга |
| Породични сарадник[[6]](#footnote-6) | Није успостављена услуга |
| Остале услуге | Клубови (за стара лица, за одрасле особе са инвалидитетом, за децу  са сметњама у развоју) | Није успостављена услуга |
| Социјално становање у заштићеним условима | Реализована услуга у партнерству са Повереништвом Комесаријата за избеглице и миграције у општини Ириг.  Склопљено је 13 уговора са корисницима стамбених јединица у згради на адреси Светозара Милетића 25А у Иригу, која је изграђена у оквиру подпројекта петог регионалног стамбеног програма, који је намењен збрињавању најугроженијих избегличких породица из Босне и Херцеговине и Републике Хрватске. |

# **ПРИОРИТЕТНЕ ЦИЉНЕ ГРУПЕ**

На основу обављене анализе стања и положаја грађана у области социјалне заштите у општини Ириг и у складу са националним важећим документима из ове области, утврђују се следеће приоритетне циљне групе са којима ће се бавити овај стратешки документ:

* Популација старијих грађана
* Особе са инвалидитетом
* Деца и млади
* Жртве насиља у породици
* Материјално угрожена лица

# **Институционални капацитети релевантни за област социјалне заштите на територији општине Ириг**

|  |  |
| --- | --- |
| **Сектор** | **Преглед ситуације** |
| **Локална самоуправа** | * Сходно Уредби о утврђивању јединствене листе развијености региона и јединица локалне самоуправе, општина Ириг спада у тзв. трећу групу развијености, односно у недовољно развијене јединице локалне самоуправе чији је степен развијености у распону од 60% до 80% републичког просека. * Општина Ириг је јединица локалне самоуправе у којој грађани остварују право на локалну самоуправу, непосредно и преко својих слободних изабраних одборника. * **Капацитети на нивоу законодавне власти** – Пословником Скупштине Општине Ириг образована су радна тела Скупштине. За област социјалне заштите се образује повремено радно тело које даје мишљења о предлозима одлука, других општих аката, и другим питањима из области за које су образована и одлучују о питањима која им повери Скупштина. Стална радна тела Скупштине су и Савет за младе и Комисија за родну равноправност. * **Капацитети на нивоу извршне власти**: Општинско веће чини председник општине, заменик председника и пет чланова Општинског већа. Један члан је посебно задужен за област социјалне заштите. Надлежности члана градског већа су: учествује у разматрању и одлучивању о питањима за које је надлежан; решава у управном поступку у другом степену о правима и обавезама грађана; прати реализацију програма пословања у релевантној области; врши надзор над радом општинске управе, извршавање поверених надлежности из оквира права и дужности Републике, односно Аутономне Покрајине, итд. * **Општинска управа Ириг** је јединствени орган општине који образује унутрашње организационе јединице које обављају управне послове у оквиру права и дужности Општине и одређене стручне и административно–техничке послове за потребе Скупштине општине, председника општине и Општинског већа. Основне унутрашње организационе јединице су Службе, међу којима је и Служба за друштвене делатности, општу управу и заједничке послове. Посебна организациона јединица је Кабинет председника општине. Службом за друштвене делатности, општу управу и заједничке послове управља рукодилац службе који је за свој рад одговоран начелнику општинске управе. У оквиру службе се обавља широк спектар послове из њене надлежности и то: послови дечије заштите и ученичког и студентског стандарда; послови борачко–инвалидске заштите; послови јавних набавки и општи административни послови; служба матичара за матично подручје општине Ириг; нормативно–правни послови за Скупштину општине и општинско веће; послови одбране и повереника за избеглице и миграције и техничке исправности зграде; послови људских ресурса и послови радних односа запослених и др. * Општинска управа обавља послове у оквиру овлашћења, обавеза и одговорности дефинисаних Законом о локалној самоуправи, Статутом општине, републичким законима у надлежности локалне управе и одлукама Скупштине општине. * Успостављена је Интерресорна комисија за процену потреба за додатном образовном, здравственом или социјалном подршком детету, ученику и одраслом за територију општине Ириг; * Потписан је Споразум о сарадњи интерсекторског тима за борбу против насиља у породици и злостављања и занемаривања деце за територију општине Ириг. |
| **Центар за социјални рад Ириг** | * Центар за социјални рад општине Ириг је постојао у оквиру Међуопштинског центра Рума – Ириг од 9.7.1993. године. Одлуком Скупштине Општине Ириг на седници одржаној 14.6.2010. године, постаје самостални Центар, а са радом је почео **1.1.2011. године.** * Као установа социјалне заштите и као орган старатељства врши јавна овлашћења и обезбеђује остваривања права од општег интереса и обавља послове који су му стављени у надлежност. У спровођењу социјалне заштите и социјалног рада, Центар врши следећа јавна овлашћења: * Решава у првом степену о остваривању права утврђених Законом о социјалној заштити и обезбеђивању социјалне сигурности грађана, Породичном закону, Закону о малолетним учиниоцима кривичних дела и кривично правној заштити малолетне деце и другим законским прописима; * Пружа услуге социјалног рада у поступку решавања о правима која су дефинисана овим законом; * Обезбеђује новчана средства за остваривање права утврђених овим законима „Одлуком о социјалној заштити општине Ириг“ коју је донела Скупштина општине Ириг на седници одржаној дана 2.3.2016. године, утврђен је обим, услови и начин остваривања права из социјалне заштите које обезбеђује Општина Ириг у складу са Законом о социјалној заштити, као и начин финансирања и обезбеђивања средстава. * Услуге социјалне заштите утврђене овом одлуком су активности пружања подршке и помоћи појединцу и породици ради побољшања, односно очувања квалитета живота и отклањања и ублажавања ризика неповољних животних околности су:   **1. Дневне услуге у заједници**:  -помоћ у кући  -клуб за стара и остарела лица  -дневни боравак деце и омладине са сметњама у развоју  -лични пратилац  **2. Услуге подршке за самосталан живот**  -персонална асистенција  **3.Саветодавно-терапијске и социо-едукативне услуге**  **4.Услуге смештаја**  -смештај у прихватилиште и прихватну станицу  -социјално становање у заштићеним условима   * **Материјална подршка обезбеђује се корисницима у виду:**   1. новчане помоћи  - једнократна помоћ  - интервентна једнократна помоћ  -субвенција превоза старијих лица и ученика средњих школа (издавање бесплатних легитимација)  - помоћ за опрему и превоз корисника за смештај у установу социјалне заштите или другу породицу  -бесплатан оброк  2. накнаде трошкова  - за вантелесну оплодњу  -превоза исхране и смештаја деце са сметњама у развоју која похађају основну школу на територији општине Ириг или ван ње  -сахрањивања   * Када је реч о структури запослених у ЦСР Ириг, на дан 31.12.2020. године, у Центру је радило укупно седам радника са уговорима на неодређено време. * Из буџета Републике Србије финансира се четири запослена радника:   1. Директор - 1 ( висока стручна спрема)  2. Супервизор – 1 ( висока стручна спрема)  3. Шеф рачуноводства - 1( средња стручна спрема)  4. Референт за правне, кадровске и административне послове - 1 (средња стручна спрема);   * Из буџета Општине Ириг финансира се три запослена радника:   5. Водитељ случаја - 2 (висока и виша стручна спрема)  6. Радник на управно–правним пословима (висока стручна спрема) |
| **Образовање** | Предшколско образовање на територији општине Ириг је организовано кроз рад Предшколске установе „Дечија радост“ основане 1992. године, чији објекат се налази у насељу Ириг. Ова предшколска установа у свом саставу, поред централног објекта у Иригу, има и објекат у насељу Врдник за целодневни и полудневни боравак деце, као и подручна одељења у насељима Нерадин, Крушедол, Шатринци, Ривица и Јазак која функционишу при основним школама.  На територији општине Ириг постоје две основне школе: ОШ „Доситеј Обрадовић“ у насељу Ириг и истуреним одељењима у осталим месним заједницама, и ОШ „Милица Стојадиновић Српкиња“ у месту Врдник.  Средњошколско образовање и васпитање организовано је кроз наставу Средњу стручну школу „Борислав Михајловић Михиз“ која је основана 2009. године у Иригу, одлуком Скупштине Аутономне Покрајине Војводине. Школа користи простор ОШ „Доситеј Обрадовић“.  Када је реч о деци из осетљивих друштвених група којима је потребна додатна подршка приликом похађања наставе, она се обезбеђује на основу мишљења Интерресорне комисије. |
| **Здравство** | Здравствена заштита у општини Ириг је организована преко Дома здравља, који је основан 2008. године. Седишта установе је у Иригу, на адреси Војводе Путника 5, а постоји једна здравствена станица у Врдник,у као и шест мањих амбуланти у селима Јазак, Ривица, Нерадин, Шатринци, Прњавору и Крушедолу.  Својим радом, на површини од преко 230 km² Општине Ириг, пружа континуирану здравствену заштиту 365 дана у години.  У Дому здравља „Ириг“ су организоване следеће организационе јединице[[7]](#footnote-7):  1. Служба за здравствену заштиту одраслих са хитном медицинском помоћи са санитетским превозом  2. Служба за здравствену заштиту деце, школске деце и жена  3. Служба поливалентне патронаже  4. Стоматолошка служба  5. Служба лабораторијске и радиолошке дијагностике  6. Служба за правне, економске, техничке и друге сличне послове  Дом здравља нема успостављено развојно саветовалиште. |
| **Запошљавање** | У општини Ириг је активна Национална служба за запошљавање као организациона јединица филијале Сремска Митровица. У сарадњи са локалном самоуправом, НСЗ активно ради на подстицању запошљавања кроз расписивање конкурса за организовање и спровођење јавних радова на којима се ангажују незапослена лица, доделу субвенција за самозапошљавање, итд. |
| **Црвени крст** | Општинска организација Црвени крст Ириг је значајан партнер локалне самоуправе и центра за социјални рад.  Црвени крст Ириг је организациона јединица Црвеног крста Војводине. Основна делатност ове организације јесте социјална заштита, збрињавање становништва, брига о старијима, организовање акција давања крви, подела хуманитарних пакета, рад са младима, здравствено превентивни рад и др.  Општинска организација Црвени крст Ириг је реализовала низ активности, како оне које су предвиђене Планом рада, тако и хуманитарне активности за које је процењено да је неопходно спроводити.  Општинска организација Црвеног крста Ириг је током 2020. године је организовала доделу 450 пакета хране и хигијене за социјално најугроженије породице на њеној територији; реализован је програм народне кухиње, под посебним околностима услед пандемије COVID-19. Поред овога, редовне активности Црвеног крста су Акције добровољног давања крви, подела гардеробе угроженом становништву и сличне акције.  Сарадња са Центром за социјални рад је на високом нивоу. |
| **Организације цивилног друштва** | На територији општине Ириг је активно неколико организација цивилног друштва које реализују активности из области социјалне заштите: Центар за рад са децом, младима и породицом „Врдничак“; „Ириг мој град“, „Наша деца“. Удружења параплегичара и дистрофичара са седиштем у Руми организују такође активности и у општини Ириг.  У општини Ириг нема организације која је пружалац неке од услуга социјалне заштите. |
| **Полицијска станица Ириг** | Полицијска станица Ириг је организациона јединица Полицијске управе Сремска Митровица. Један је од актера у спровођењу Споразума о сарадњи интерсекторског тима за борбу против насиља у породици и злостављања и занемаривања деце за територију општине Ириг. |
| **Судови** | Основни суд у Руми; Прекршајни суд у Руми |
| **Тужилаштво** | Основно јавно тужилаштво у Руми. Важан актер у реализацији Споразума о сарадњи интерсекторског тима за борбу против насиља у породици и злостављања и занемаривања деце за територију општине Ириг. Сходно Закону о спречавању насиља у породици, на нивоу основног јавног тужилаштва, организују се Групе за координацију и сарадњу, а у оквиру које се разматрају и случајеви насиља који су евидентирани у општини Ириг. |
| **Медији** | Информисање грађана о актуелним дешавањима из различитих области - политике, запошљавања, образовања, здравља, социјалне заштите, културе, итд, спроводи се преко локалних ТВ и Радио станица (телевизија Фрушка гора, Иришке новине, Ириг инфо и др). |

# **КЉУЧНИ ПРОБЛЕМИ У ОБЛАСТИ СОЦИЈАЛНЕ ЗАШТИТЕ**

У циљу дефинисања приоритета и циљева развоја социјалне заштите на територији општине Ириг, током процеса обраде података, као методолошки инструмент коришћена је SWOT анализа, којом су на системски начин утврђене кључне интерне предности и слабости, као и екстерне могућности и претње, а које утичу на развој социјалне заштите.

**S** – *Strength* (Jачина)

**W** – *Weakness* (Слабост)

**O** – *Opportunity* (Шанса)

**T** – *Threat* (Претња)

SWOT анализом су обухваћене све заинтересоване стране – кључни актери одговорни за планирање и спровођења социјалне заштите у јединици локалне самоуправе и приоритетне циљне групе.

|  |  |
| --- | --- |
| **ПРЕДНОСТИ** | **СЛАБОСТИ** |
| * Техничка и кадровска опремљеност Центра за социјални рад општине Ириг * Просторије Центра су приступачне свим корисницима * Подршка локалне самоуправе развоју социјалне заштите (Одлука о оснивању Центра за социјални рад општине Ириг; Одлука о социјалној заштити на територији општине Ириг) * Спровођење појединих услуга социјалне заштите у континуитету: лични пратилац детета и социјално становање у заштићеним условима * Успостављена је сарадња Центра за социјални рад са организацијама и институцијама у Покрајини и на територији Републике Србије * Идентификоване су потребе угрожених друштвених категорија * Успостављене су организације цивилног друштва на територији општине Ириг које се баве питањима из области социјалне заштите * Успостављена и функционална сарадња у области заштите жртава насиља у породици, формализована документом „Споразум о сарадњи интерсекторског тима за борбу против насиља у породици и злостављања и занемаривања деце за територију општине Ириг“, из 2019. године * Укљученост деце из осетљивих друштвених група у процес образовања – конституисана је Интерресорна комисија за процену потреба за додатном образовном, здравственом или социјалном подршком детету, ученику и одраслом за територију општине Ириг * Мере популационе политике на локалу * Успостављени канали за размену информација са грађанима – интернет презентација Центра за социјални рад; сарадња са медијима * Интерсекторска сарадња на локалном нивоу | * Актуелни демографски трендови – депопулација становништва – смањује се број деце с једне стране, велики удео популације старијих у укупном становништву (1/3), с друге стране * Велики број корисника социјалне заштите (13% удео у укупном становништву) * Недовољна финансијска средства у буџету локалне самоуправе за права из Одлуке о социјалној заштити и дневне услуге у заједници * Не постоји ни један регистровани и лиценцирани пружалац услуга, те се ангажују пружаоци услуга из других општина путем јавне набавке * Нису довољно развијене дневне услуге социјалне заштите - не пружа се услуга помоћ у кући за старија лица, иако је трећина становника са територије општине Ириг старије од 60 година. Нема услуге подршке за самосталан живот за особе са инвалидитетом * Нема одрживости услуга које су успостављене пројектно (персонална асистенција, помоћ у кући за старија лица, помоћ у кући за децу са сметњама у развоју) * Клуб за старе није успостављен (предвиђен је Одлуком о социјалној заштити); не постоје стандарди за функционисање овог програма на територији општине Ириг * Не постоји ни једна установа социјалне заштите (дом за старе) на територији општине Ириг * Попуњени смештајни капацитети специјализованих установа и прихватилишта у окружењу * Недостатак хранитељских породица на територији општине Ириг са тенденцијом продубљивања проблема * Дефицит стручног кадра и свих стручних профила неопходних за тимски рад у вршењу поверених послова * Непостојање просторије за разговор са корисницима у Центру, услед чега се јавља ризик повреде права на приватност корисника и поверљивост података * Не постојање издвојене просторије за виђање детета у контролисаним условима * Неразвијени превентивни програми (саветовалиште) |
| **МОГУЋНОСТИ** | **ПРЕТЊЕ** |
| * Развој стратешког оквира у области социјалне заштите на националном нивоу – Национална стратегија развоја социјалне заштите и Стратегија деинституционализације * Развој нормативног оквира на националном нивоу – Закон о изменама и допунама Закона о социјалној заштити... * Могућност коришћења републичких и покрајинских фондова, као и иностраних извора финансирања * Могућност размене знања и примера добрих пракси кроз чланства у организацијама и удружењима на свим нивоима, посете семинарима, едукацијама | * Епидемиолошка криза изазвана пандемијом COVID-19, чије се последице одражавају на више различитих нивоа – здравствени, економски, социјални... * Смањење локалног буџета због прерасподеле средстава из локалног буџета за санирање последица изазваних корона вирусом * Недостатак домаћих и страних донатора за подршку социјалним програмима * Одлазак професионалног кадра из система социјалне заштите * Негативан природни прираштај * Пораст комплексности социјалних проблема |

# **Матрица развоја социјалне заштите**

|  |  |  |  |  |
| --- | --- | --- | --- | --- |
| **Визија**: Општина Ириг је социјално сензибилисана локална самоуправа која има у потпуности развијене механизме подршке грађанима и креиране системске одговоре на све потешкоће са којима се становништво суочава. | | | | |
|  | | | | |
| **Општи циљ**: Унапредити систем социјалне заштите у оквиру свих мандатних надлежности које припадају делокругу система социјалне заштите и креирати максимално подржавајуће окружење и заједницу. | | | | |
|  | | | | |
| **Посебни циљ 1**: Развијати доступност и ефикасност постојећих и успоставити нове услуге социјалне заштите. | | | | |
| **Број мере** | **Мера/активност** | **Индикатори** | **Опис активности у циљу остварења/резултат** | **Временски период** |
|  | Обезбедити континуитет, одрживост и ефективност услуге Лични пратилац, уз повећање доступности кроз повећање броја корисника услуге. | * Временски период доступности услуге током календарске године; * Број корисника услуге; * Задовољство корисника и чланова породице услугом која им се пружа. | Услуга успостављена и обезбеђена средства за пружање услуге у континуитету, без прекида, током периода на који се стратегија доноси. | 2022-2027 |
|  | Обезбедити континуитет, одрживост и ефикасност услуге социјално становање у заштићеним условима. | * Развијен и усвојен Правилник о пружању услуге социјално становање у заштићеним условима на територији општине Ириг; * Број корисника услуге; * Задовољство корисника услугом. | Услуга успостављена и обезбеђена средства за пружање услуге у континуитету, током периода на који се стратегија доноси. | 2022-2027 |
|  | Успоставити и континуирано пружати услугу Помоћ у кући. | * Услуга успостављена на територији општине Ириг; * Број корисника услуге; * Број месеци у календарској години током којих се услуга пружа корисницима. | Услуга је успостављена и континуирано, без прекида, доступна становницима општине Ириг. | 2022-2027 |
|  | Радити на развијању других дневних услуга у заједници (укључујући услугу Дневни боравак за различите категорије корисника). | * Број других Дневних услуга у заједници које су успостављене на територији Ирига. | Услуге су успостављене и доступне су становницима Ирига. | 2022-2027 |
|  | Радити на развијању услуга саветовалишта за брак и породицу. | * Услуга успостављена. | Успоставити и пружати услуге саветовалишта за брак и породицу. | 2022-2027 |
|  | Афирмисати услуге Породичног смештаја и хранитељства, кроз рад на мотивисању становништва да се укључе у услугу као хранитељи. | * Број лица пријављених да обављају послове хранитеља; * Број хранитеља који имају лиценцу за пружање услуге; * Постојање довољног броја хранитеља имајући у виду потребе за тим пословима. | Повећано је интересовање за хранитељство, кроз реализацију медијских кампања и мотивисање грађана да обављају ову делатност. | 2022-2027 |
|  | Развој услуге СОС телефон. | * Услуга СОС телефон је успостављена и доступна у Иригу. | Обезбеђена су средства, технички, кадровски капацитети и услуга је успостављена. | 2024-2027 |
|  | Успоставити и континуирано пружати услуге подршке за самосталан живот за особе са инвалидитетом. | * Услуга успостављена и доступна. | Обезбеђена су средства, технички и кадровски капацитети за успостављање услуге. | 2023-2027 |
|  | Развијати и радити на стандардизацији услуга социјалне заштите за којима постоји потреба међу становницима општине Ириг. | * Креирати стандарде квалитета за услугу Клубови за старије. * Број услуга које су развијене и стандардизоване на локалном нивоу. | Идентификоване су потребе, на методолошки утемељен начин и у складу са потребама развијене и стандардизоване услуге за којима постоји потреба у Иригу. | 2022-2027 |
|  | Радити на афирмацији и креирању услова за успостављање услуга смештаја корисника (са фокусом на могућности и недржавног сектора да буде пружалац услуга). | * Креиран план информисања шире јавности и предузетника о услугама социјалне заштите; * Број заинтересованих пружалаца услуга смештаја; * Број лиценцираних пружалаца услуга смештаја. | Све заинтересоване стране су упознате са привредним потенцијалима и значајем услуге за становништво. На основу тих сазнања исказују намеру и успостављају услуге смештаја. | 2022-2027 |
|  | Радити на успостављању других услуга за којима се препозна потреба међу становништвом општине Ириг. | * Реализовано истраживање са специфичном тематиком испитивања потреба становништва за услугама социјалне заштите. | Услуга је успостављена, како формално правно, тако и практично. Ова услуга је, као таква, доступна становницима. | 2022-2027 |
| **Посебни циљ 2**: Унапредити услове рада у Центру за социјални рад, као матичној установи успостављеној у оквиру система социјалне заштите. | | | | |
| **Број мере** | **Мера/активност** | **Индикатори** | **Опис активности у циљу остварења/резултат** | **Временски период** |
| 2.1. | Повећати број запослених стручних радника – водитеља случаја у Центру за социјални рад и обезбедити све стручне профиле за тимски рад. | * Укупан број стручних радника запослених у ЦСР на позицији водитеља случаја; * Број запослених водитеља случаја који се финансирају из средстава јединице локалне самоуправе; * Број запослених водитеља случаја који су финансирани из средстава буџета Републике Србије. | Повећање броја водитеља случаја запослених у Центру за социјални рад Ириг.  Повећање броја запослених остварено је кроз средства обезбеђена из буџета Републике Србије и буџета јединице локалне самоуправе. | 2022-2027 |
| 2.2. | Одржати систем супервизије у Центру за социјални рад. | * Број ангажованог особља запослених на позицији супервизора у ЦСР; * Број запосленог особља са лиценцом Коморе социјалне заштите за обављање супервизијских послова. | Супервизија у Центру за социјални рад је успостављена и одговарајући број супервизора је запослен. | 2022-2027 |
| 2.3. | Обезбедити механизме који омогућавају континуирану едукацију запослених у Центрима за социјални рад, укључујући обезбеђење похађања довољног броја обука који је предвиђен као услов за обнову лиценце за обављање основних стручних послова у социјалној заштити, коју издаје Комора социјалне заштите. | * Број акредитованих програма обуке, са и без провере знања, које су запослени у Центру за социјални рад похађали; * Број бодова које су стручни радници стекли по основу похађања програма обуке, а у циљу обнављања лиценце код Коморе социјалне заштите; * Број обновљених лиценци стручних радника. | Стручни радници су у периоду на који се стратегија односи похађали одговарајући број програма обуке, како би се обезбедило поштовање принципа континуиране едукације запослених.  Кроз програме едукације стручних радника стечена су знања која су потребна за обављање послова водитеља случаја, а стечени су и формални услови за обнову лиценце и стицање бодова неопходних за стручно усавршавање. | 2022-2027 |
| 2.4. | Обезбедити просторне услове за квалитетан рад у Центру. | * Обезбедити и опремити просторију за разговор са корисницима; * Обезбедити и опремити просторију за виђање детета у контролисаним условима. | Поднет захтев локалној самоуправи за обезбеђивање додатне просторије. | 2022-2027 |
| **Посебни циљ 3**: Развијати сарадњу са организацијама цивилног друштва и приватним сектором | | | | |
| **Број мере** | **Мера/активност** | **Индикатори** | **Опис активности у циљу остварења/резултат** | **Временски период** |
| 3.1. | Мотивисати приватне предузетнике да реализују друштвено одговорно предузетништво. | * Број предузећа које у свом пословању примењују компоненту друштвено одговорног пословања. | Приватни предузетници су мотивисани да примењују друштвено одговорно предузетништво и узимају учешће у активностима које имају за циљ да унапреде положај вулнерабилних група општине Ириг. | 2022-2027 |
| 3.2. | Повећати учешће приватних предузетника у друштвено одговорним акцијама на територији општине Ириг. | * Број приватних предузетника који су узели ангажман у реализацији друштвено одговорних активности, а у циљу унапређења положаја угрожених категорија становништва; * Број активности у којима су предузетници учествовали. | Приватни предузетници и приватна предузећа су повећали учешће и непосредни ангажман у друштвено одговорним акцијама које се спроводе на територији Ирига. | 2022-2027 |
| 3.3. | Повећати број организација цивилног друштва које свој професионални ангажман остварују на територији општине Ириг. | * Број организација цивилног друштва основаних на територији Ирига; * Број организација цивилног друштва које делују и остварују непосредан професионални ангажман у Иригу. | Повећан је број организација цивилног друштва које раде и делују у Иригу. | 2022-2027 |
| 3.4. | Креирати план за јачање организација цивилног друштва и успостављање нових. | * Индикатор представља (не)постојање плана за јачање организација цивилног друштва на територији општине Ириг. | План су креирале релевантне установе општине Ириг и он као такав доприноси јачању цивилног сектора, у смислу ојачања постојећих и успостављања нових организација. | 2022-2027 |
| **Посебни циљ 4**: Радити на унапређењу солидарности међу становништвом Ирига. | | | | |
| **Број мере** | **Мера/активност** | **Индикатори** | **Опис активности у циљу остварења/резултат** | **Временски период** |
| 4.1. | Промовисати волонтеризам и хуманитарне активности. | * Број волонтерских и хуманитарних активности које су спроведене. | Волонтерске и хуманитарне активности афирмисане су и подржане од органа јавне власти, а непосредни ангажман узеле су групе грађана, ОЦД организације, становници Ирига. | 2022-2027 |
| 4.2. | Реализација волонтерских акција у циљу промоције међугенерацијске солидарности међу становништвом у Иригу. | * Број акција у циљу јачања међугенерацијске солидарности; * Степен постојеће међугенерацијске солидарности о ком извештавају грађани. | Међугенерацијска солидарност је повећана, а волонтерске активности са тематиком међугенерацијске солидарности су повећане. | 2022-2027 |
| 4.3. | Реализација активности у циљу смањења социјалне дистанце према вулнерабилним групама становништва | * Број акција у циљу смањења социјалне дистанце; * Степен постојеће социјалне дистанце о ком извештавају грађани. | Социјална дистанца је смањена, а однос према вулнерабилним групама је побољшан. | 2022-2027 |
| 4.4. | Организовати активности у циљу оснаживања угрожених група становника Ирига (Роми, старија популација, деца, националне мањине, бескућници, социјално угрожени и друге маргинализоване групе). | * Број активности предузетих у циљу оснаживања угрожених група становништва; * Степен маргинализације угрожених група становника. | Предузет је значајан број активности и пројеката у циљу оснаживања угрожених група, што је узроковало смањење степена маргинализације ове популације. | 2022-2027 |
| **Посебни циљ 5**: Унапредити постојеће и развијати нове облике сарадње установа унутар система социјалне заштите и интерсекторске облике сарадње. | | | | |
| **Број мере** | **Мера/активност** | **Индикатори** | **Опис активности у циљу остварења/резултат** | **Временски период** |
| 5.1. | Додатно ојачати формалне основе интерсекторске сарадње установа из делокруга система социјалне заштите на територији општине Ириг са установама из области образовања, здравства, полиције, тужилаштва, судства. | * Број споразума о интерсекторској сарадњи који су закључени на територији општине Ириг. | Формални споразуми су закључени, а њихово закључивање допринело је унапређењу сарадње између система социјалне заштите, са установама из делокруга образовања, здравства, полиције, тужилаштва и судства. | 2022-2027 |
| 5.2. | Успостављати, унапређивати и развијати сарадњу са установама из система социјалне заштите које су основане на територији других јединица локалне самоуправе – са установама за смештај корисника, центрима за породични смештај и усвојење. | * Извештавање о квалитету сарадње установа из система социјалне заштите из Ирига са установама из истог система, али које су основане на територији других јединица локалне самоуправе. | Унапређена је сарадња између установа из Ирига и установа из других јединица локалне самоуправе. | 2022-2027 |

# **ПРАЋЕЊЕ И ИЗВЕШТАВАЊЕ О СПРОВОЂЕЊУ АКТИВНОСТИ**

Праћење имплементације Стратегије развоја социјалне заштите Општине Ириг за период 2022-2027 биће реализовано континуирано, кроз инструменте и механизме који су већ функционални на нивоу локалне самоуправе: финансирање услуга социјалне заштите и праћење њиховог рада кроз извештавање, финансирање редовних делатности, програма и пројеката у области социјалне заштите и праћење њиховог рада кроз редовно извештавање.

Праћење реализације општег и посебних циљева вршиће се израдом годишњег извештаја који садржи и квантитативне и квалитативне податке за сваку меру/активност дефинисане Стратегијом.

Након усвајања Стратегије, биће формиран Тим за праћење реализације овог документа. Тим ће бити сачињен од чланова које ће предложити носиоци реализације мера из документа. Задаци Тима обухватиће:

* праћење реализације,
* ревизију документа по потреби,
* израду акционих планова за посебне циљеве и извештаја о њиховој реализацији.

Целокупна оцена ефеката планираних услуга и мера биће предмет екстерне евалуације која ће бити обезбеђена по истеку важења овог документа.

*Стратегија је креирана у оквиру пројекта под називом „Повезивање постојећих стратегија на локалном нивоу у релевантним областима“. Пројекат се спроводи у оквиру заједничког програма Европске уније и Савета Европе “Horizontal Facility за Западни Балкан и Турску 2019-2022” и пројекта под називом „Промоција различитости и равноправности у Србији“. Ставови изнети у овом стратешком документу ни на који начин не одражавају званичне ставове Европске уније и Савета Европе.*

1. Чланом 20. Закона о локалној самоуправи дефинишу се надлежности општине и то да локална самоуправа преко својих органа и самостално, у сладу са Законом и Уставом „доноси свој статут, буџет и завршни рачун, просторни и урбанистички план и програм развоја општине, као и стратешке планове и програме локалног економског развоја“ – тачка 1; „стара о задовољавању потреба грађана у области просвете (предшколско васпитање и образовање и основно и средње образовање и васпитање), научноистраживачке и иновационе делатности, културе, здравствене и социјалне заштите, дечије заштите, спорта и физичке културе“ – тачка 4; „стара о остваривању, заштити и унапређењу људских и мањинских права, родној равноправности, као и о јавном информисању у општини“ – тачка 10. [↑](#footnote-ref-1)
2. Током Израде Стратегије, тим се ослањао на податке из Наративног извештаја Центра за социјални рад општине Ириг за 2020. годину; Информатор о раду за 2021. годину; План и програм рада за 2021. годину [↑](#footnote-ref-2)
3. Стратегија одрживог развоја општине Ириг за период 2014–2020. [↑](#footnote-ref-3)
4. Центар за социјални рад општине Ириг Наративни извештај о раду Центра за социјални рад општине Ириг за 2020. годину, фебруар 2021. године. Доступно на: <https://drive.google.com/file/d/15kxGCU0kynF09txhCISSsYQ-_qDl9uKV/view> Приступљено 15. јуна 2021. године [↑](#footnote-ref-4)
5. Услуге социјалне заштите које су у надлежности локалне самоуправе, класификоване у четири групе, сходно Закону о социјалној заштити и Правилнику о ближим условим и стандардима за пружање услуга социјалне заштите [↑](#footnote-ref-5)
6. Није стандардизована услуга, а њена реализација је значајна са аспекта превенције издвајања детета из породице. [↑](#footnote-ref-6)
7. Информатор о раду Дома здравља Ириг 2020.година [↑](#footnote-ref-7)